དེ་ཡང་བྱང་ཆུབ་ལམ་གྱི་རིམ་པ་ཞེས་པའི་གདམས་པ་འདིའི་བརྗོད་བྱ་མདོར་དྲིལ་ན།སངས་རྒྱས་ཐུགས་རྗེ་ཅན་གྱིས་ཁམས་གསུམ་གྱི་འགྲོ་བ་སེམས་ཅན་ཐམས་ཅད་ཕ་མར་མ་གྱུར་པ་གཅིག་ཀྱང་མེད་པའི་ངང་ཚུལ་མཐོང་བ་དང་།དེ་རྣམས་ཀྱིས་ཐུན་མོང་དང་ཐུན་མོང་མ་ཡིན་པའི་སྡུག་བསྔལ་སྣ་ཚོགས་པ་རྒྱུན་ཆད་མེད་པར་མྱོང་བཞིན་པ་མ་ཟད།ད་དུང་ཡང་སྡུག་བསྔལ་གྱི་རྒྱུ་སྒོ་སྣ་ཚོགས་ནས་གསོག་བཞིན་པ་ལ་ཐུགས་ཀྱིས་མ་བཟོད་པར།གཞན་གྱི་སྡུག་བསྔལ་རང་གིས་ལེན་པ་དང༌།རང་གི་བདེ་དགེ་གཞན་ལ་གཏོང་བའི་བདག་གཞན་བརྗེས་པའི་བསམ་སྦྱོར་ཁྱད་པར་ཅན་གྱི་སྒོ་ནས་བསྐལ་བ་མང་པོའི་བར་དུ།སེམས་ཅན་རྣམས་ཀྱི་གནས་སྐབས་དང་མཐར་ཐུག་གི་དོན་གཉིས་སྒྲུབ་པའི་སླད་དུ།སེམས་ཅན་ལ་བརྟེན་ནས་སྡིག་པ་སྤོང་བ་དང་དགེ་བ་སྒྲུབ་པ་སྟེ་བསོད་ནམས་དང་ཡེ་ཤེས་ཀྱི་ཚོགས་རླབས་པོ་ཆེ་མ་ཚང་བ་མེད་པར་བསགས་པས།མཐར་མངོན་པར་རྫོགས་པའི་སངས་རྒྱས་པའི་ཚུལ་དང༌།སེམས་ཅན་གྱི་དོན་སྒྲུབ་པའང་ལམ་མ་ནོར་བ་བསྟན་པའི་སྒོ་ནས།ལུས་ངག་ཡིད་གསུམ་གྱི་ནོར་འཁྲུལ་མ་དག་པ་བཅོས་བསྒྱུར་བྱས་ནས་རིམ་གྱི་དག་པར་མཛད་པ་ལས་ཐབས་གཞན་མེད་པར་མཁྱེན་ནས།སྐྱེས་བུ་བློ་རབ་འབྲིང་ཐ་གསུམ་གྱི་བསམ་སྦྱོར་ཇེ་ལེགས་སུ་ཁྲིད་པའི་ལམ་དང་དེའི་རིམ་པ་བསྟན་ཡོད་པའི་དམ་པའི་ཆོས་རྣམས།རྗེ་བླ་མ་ཙོང་ཁ་པ་ཆེན་པོས་སྐྱེས་བུ་གསུམ་གྱི་ལམ་གྱི་རིམ་པར་གནད་བསྡུས་ཏེ་བསྟན་ཡོད་དོ།།